tartuNLP/wikipedia-smugri-20251201 huggingface dataset:
Sevolampi

Sevolampi on järvi Lohjan länsiosassa läntisellä Uudellamaalla. Sen pinta-ala on 15,2 hehtaaria. Etäisyys Lohjan keskustasta on 15 kilometriä luoteeseen.
Maantiede.
Sevolammen pituus lounaasta koilliseen on 700 metriä, leveys kaakosta luoteeseen on 300 metriä. Järven pohjoisosa jakautuu kahdeksi lahdeksi. Saaria ei ole. Järven rannalla on haja-asutusta, metsämaata ja suota. Luusua sijaitsee altaan koilliskolkassa. Sevolammen luoteispuolella sijaitsee Syvälampi, jonne etäisyys on 300 metriä. Lounaassa sijaitsee Heinästö, joka on parin hehtaarin laajuinen suojärvi.
Vesistösuhteet.
Sevolampi (23.074.1.002) kuuluu Hämjoen valuma-alueeseen (23.074), joka on kolmannen jakovaiheen vesistö Karjaanjoen vesistössä (23). Toinen jakovaihe on Nummenjoen valuma-alue (23.07). Sevolampi on Hämjoen alueen itäisin vakavesi.
Syvälampi (Lohja)

Syvälampi on erittäin kirkasvetinen järvi Lohjan länsiosassa läntisellä Uudellamaalla. Sen pinta-ala on 17,6 hehtaaria. Etäisyys Lohjan keskustasta on 16 kilometriä luoteeseen.
Maantiede.
Syvälammen pituus lounaasta koilliseen on 800 metriä, leveys kaakosta luoteeseen on 300 metriä. Saaria ei ole. Järven rannalla on muutama pientalo, valuma-alue on pääosin metsää. Syvälammen kaakkoispuolella sijaitsee Sevolampi, jonne etäisyys on 300 metriä. Luoteispuolella on Saarilampi. Syvälammen etelärannalta lähtee laskuoja 350 metrin päähän Heinästöön, joka on parin hehtaarin laajuinen suojärvi. Noin 150 metriä Syvälammen länsipuolitse kulkee Valtatie 1, jonka länsipuolella sijaitsee Kolmpersjärvi.
Syvälammen rannat ovat melko jyrkät. Järvi on niukkaravinteinen ja sen tila on hyvä. Näkösyvyydeksi on mitattu lähes kahdeksan metriä. Syvälammen keskiosasta on mitattu 18 metrin syvänne.
Syvälampi (23.024.1.004) kuuluu Raatinjoen-Myllyojan valuma-alueeseen (23.024), joka on kolmannen jakovaiheen vesistö Karjaanjoen vesistössä (23). Toinen jakovaihe on Lohjanjärven alue (23.02). Raatinjoen-Myllyojan alueen laajimmat vakavedet ovat Valkerpyy, Kirmusjärvi ja Kolmpersjärvi.
Hyvästi Afrikka (vuoden 2015 elokuva)

Hyvästi Afrikka on Iiris Härmän ohjaama ja käsikirjoittama suomalainen dokumenttielokuva vuodelta 2015. Elokuva on henkilödokumentti pitkän uran kehitysyhteistyön parissa Ugandassa toimineesta lääkäristä Riitta Kujalasta.
Kolmpersjärvi

Kolmpersjärvi (myös "Kolmperänjärvi") on karu järvi Lohjan länsiosassa läntisellä Uudellamaalla. Sen pinta-ala on 25,6 hehtaaria. Etäisyys Lohjan keskustasta on 16 kilometriä luoteeseen.
Maantiede.
Kolmpersjärven rantaviiva on varsin mutkainen, sen pituus on 3 559 metriä. Etäisyys järven kaakkoisosan kapean lahden pohjukasta järven luoteisrannalle on 950 metriä. Järven itäosassa sijaitsee luoto. Järven keskivaiheilla on 11,5 metrin syvänne. Rannoilla on melko tiheään asutusta, valuma-alue on etupäässä metsämaata. Noin 300 metriä Kolmpersjärven itäpuolitse kulkee Valtatie 1, jonka itäpuolella sijaitsee muun muassa Saarilampi ja Syvälampi.
Kolmpersjärveen virtaa laskuojia luoteesta Hauklammesta Saukoonlammen kautta, koillisesta Saarilammesta ja etelästä Pikku Kolmpersjärvestä. Kolmpersjärvestä lähtee runsaan kilometrin pituinen laskuoja etelään Kirmusjärveen, jonka korkeustaso on 19,3 metriä Kolmpersjärveä alempi.
Kolmpersjärvi (23.024.1.005) kuuluu Raatinjoen-Myllyojan valuma-alueeseen (23.024), joka on kolmannen jakovaiheen vesistö Karjaanjoen vesistössä (23). Toinen jakovaihe on Lohjanjärven alue (23.02). Se on Raatinjoen-Myllyojan alueen laajin järvi Valkerpyyn ja Kirmusjärven jälkeen. Alueella on viisitoista yli hehtaarin laajuista vakavettä.
Lee Labrada

Lee Labrada (8. maaliskuuta 1960 Havanna, Kuuba) on kuubalaissyntyinen Yhdysvalloissa uransa tehnyt kehonrakentaja ja liikemies. Hän voitti Mr. Universe -kilpailun 1985.
Ura.
Labrada aloitti kuntosaliharjoittelun vuonna 1976. Kehonrakennuskilpailuun hän osallistui ensi kerran 1978, mutta ei menestynyt. Neljä vuotta myöhemmin hän voitti NPC Collegiate Texas Championships -kilpailun. Labradan huomattavin saavutus kehonrakentajana on Mr. Universe -voitto 1985. Seuraavana vuonna hän voitti Night of Champions -kilpailun, mitä seurasi sarja kilpailumenestyksiä, kunnes hän vetäytyi kilpalavoilta 1993. Vuonna 2004 Labrada pääsi IFBB Pro Bodybuilding Hall of Fameen.
Labrada siirtyi liike-elämään. Hän perusti 1995 lisäravinneyrityksen nimeltään Labrada Nutrition.
Jorma Koho

Jorma Antero Koho (4. joulukuuta 1937 Helsinki) on suomalainen näyttelijä. Hän näytteli Oulun kaupunginteatterissa 1965–2000.
Ura.
Kohon opintohistoriaan kuuluu muun muassa Vapaa Taidekoulu ja lauluopintoja. Koho kiinnostui näyttämötaiteesta nähtyään Svenska Teaternin "My Fair Ladyn" 1950-luvun lopulla, hän työskenteli tuolloin rautakaupassa. Koho aloitti näyttelijän uransa Punaisessa Myllyssä 1959–1961, mitä seurasi Kokkolan kaupunginteatteri 1961–1963 ja Porin Teatteri 1963–1965. Kohon kiinnitys Oulun kaupunginteatteriin alkoi 1965 ja päättyi eläköitymiseen joulukuussa 2000. Sen jälkeen hän vieraili Espoon kaupunginteatterissa, Oulun kaupunginteatterissa ja kesäteattereissa.
Kohon rooleja olivat muun muassa Orfeus ("Eurydike") ja Elias ("Täällä Pohjantähden alla II"), Valtteri ("Lampaansyöjät"), Jerry Finn ("Neljäs nikama"), Truffaldino ("Kahden herran palvelija") ja Eichman ("Veli Eichman"). Eläkevuosinaan Koho näytteli muun muassa Zaharin roolin venäläisessä näytelmässä "Oblomov" ja Billyn roolin englantilaisessa näytelmässä "Lovesong".
Yli 40 vuotta kestäneen näyttämöuransa ohella Koholla on ollut sivurooleja erinäisissä televisiotuotannoissa, kuten "Tie" (1981), "Ammattimies" (2000) ja "Kaikki synnit" (2019).
Tuula Meisaari

Tuula Liisa Hellevi Meisaari (24. elokuuta 1943 Käkisalmi) on suomalainen näyttelijä. Mikkelin Teatterissa tanssityttönä aloittanut Meisaari näytteli Oulun kaupunginteatterissa yli 70 roolia.
Ura.
Meisaari syntyi isännöitsijä Urho Edward ja Anna-Liisa Meisaaren perheeseen. Hän aloitti näyttelijäharjoittelijana ja tarpeistonhoitajana Lappeenrannan kaupunginteatterissa 1967–1971. Sitä seurasi näyttelijänkiinnitys Kajaanin kaupunginteatteriin 1971–1983 ja Oulun kaupunginteatteriin 1983–2010.
Meisaaren rooleja olivat muun muassa Antonia ("Kaktuksenkukka"), Hulda ("Juurakon Hulda"), Nalle Puh ("Nalle Puh"), Äiti ("Äiti Peloton") ja Ethel Thayer ("Kultalampi").
Yli 40 vuotta kestäneen näyttämöuransa ohella Meisaarella on ollut sivurooleja erinäisissä televisiotuotannoissa, kuten "Puolukkasota" (1981).
Andrian Dušev

Andrian Pavlov Dušev (s. 6. kesäkuuta 1970 Sofia) on bulgarialainen ratameloja ja olympiamitalisti.
Dušev edusti Bulgariaa Atlantan kesäolympialaisissa 1996, joissa hän saavutti pronssia 1 000 metrin kajakkikaksikossa parinaan Milko Kazanov. Sama pari sijoittui kajakkikaksikon 500 metrillä kahdeksanneksi. Dušev saavutti MM-pronssia 500 metrin kajakkinelosessa Plovdivissa 1989. Hänellä on lisäksi kaksi EM-hopeaa Zagrebista 1999 sekä kaksi EM-pronssia Plovdivista 1997 ja Poznańista 2000.
Dušev edusti Levski Sofiaa. Hän on pituudeltaan 180-senttimetrinen ja painaa 85 kilogrammaa. Hänen vaimonsa Natasa Dusev-Janics on ratamelonnan moninkertainen olympiavoittaja sekä maailman- ja Euroopan-mestari.
Olaf Winter

Olaf Winter (s. 18. heinäkuuta 1973 Neustrelitz) on saksalainen ratameloja ja olympiavoittaja.
Winter edusti Saksaa kaksissa kesäolympialaisissa. Atlantassa 1996 hän kuului Saksan olympiakultaa voittaneeseen joukkueeseen 1 000 metrin kajakkinelosessa. Sydneyn olympialaisissa 2000 Winter kilpaili yhdessä Andreas Ihlen kanssa kajakkikaksikon 1 000 metrin kilpailussa. Pari sijoittui neljänneksi 0,27 sekunnin erolla pronssia voittaneeseen Unkarin kaksikkoon. Winter saavutti MM-pronssia 1 000 metrin kajakkikaksikossa yhdessä Jan Schäferin kanssa Milanossa 1999.
Winter edusti KG Esseniä. Hän on pituudeltaan 189-senttimetrinen ja painaa 88 kilogrammaa.
Sulhasmies

Sulhasmies on Reijo Mäen vuonna 2021 ilmestynyt 32. Vares-dekkari. 
Kirjan aiheita ovat huumeiden maahantuonti, järjestäytynyt rikollisuus ja tv-ohjelmat. Tapahtumapaikkoja ovat Turku, sen lähiöistä Varissuo ja kaupungin ympäristö Littoistenjärven rantamilla. 
Yksityisetsivä Jussi Vares kärsii auto-onnettomuuden jälkeen unettomuudesta, jota yrittää huonolla menestyksellä helpottaa painopeitolla. Vares saa unissa elämänohjeita ja tutkintavinkkejä Kari Tapiolta yrittäessään selvittää, mihin katosi Juliette Binochen näköinen sijoitusneuvoja-salkunhoitaja, jota hän kosi Mantun Grillillä.
Jussi Vares huomaa, että kaksi hänen tuntemaansa naista on murhattu. Naisten yhteys Varekseen kiinnostaa myös poliisia.
Vastaanotto.
Turun Sanomien Matti Komulaisen arvion mukaan Vareksen tutkimuksiin liittymättömät jaksot generoivat kerrontaan elämänmakua ja muistuttavat arjen sattumanvaraisuudesta. Kirjoittaja kommentoi ajankohtaisia aiheita Vareksen ajatuksissa ja Turun kuuluisan "Uusi Apteekki"-ravintolan asiakkaiden puheissa. Käsiala karttaa poliittista korrektiutta. 
Sulhasmiestä myytiin ilmestymisvuonnaan 16 800 kappaletta, ja se oli kuudenneksi myydyin kotimainen kaunokirjallinen teos.
Ratamelonnan Euroopan-mestaruuskilpailut 2021

Ratamelonnan Euroopan-mestaruuskilpailut 2021 järjestettiin 3.–6. kesäkuuta 2021 Poznańissa, Puolassa. Ohjelmassa oli 41 lajia, joista 12 kuului paramelontaan. Mitaleille ylsi 23 maata, joista menestynein oli Unkari yhdeksällä kultamitalilla. Paramelonnassa Ukraina menestyi parhaiten ja voitti neljä kultamitalia.
Mitalistit.
Lähde:
Lakou Mizik

Lakou Mizik on haitilainen perinnemusiikin yhtye. Steeve Valcourt aloitti sen toiminnan muusikkotovereineen Haitin vuoden 2010 maanjärjestyksen jälkeen kodittomille järjestetyillä ulkoilmakonserteilla. Lakou Mizikin kappaleissa käytetään sekä ranskan kieltä että Haitin kreolia.
Lakou Mizik laajeni kansainvälisen seurannan saavuttaneeksi, taustoiltaan monipuolisten ja eri sukupolviin kuuluvien muusikoiden hankkeeksi. Yhtye on myös eri tyylilajien rajoja ylittävä. Yhtyeen esikoisalbumina julkaistiin "Wa Di Yo".
Happi (elokuva)

Happi "(Oxygène)" on vuonna 2021 julkaistu ranskankielinen tieteisjännityselokuva, jonka on ohjannut Alexandre Aja. Sen pääosissa nähdään Mélanie Laurent, Mathieu Amalric sekä Malik Zidi. Netflix julkaisi elokuvan 12. toukokuuta 2021.
Juoni.
Nuori nainen (Mélanie Laurent) herää yhtäkkiä syväjäädytyssäiliöstä, eikä hänellä ole aavistustakaan missä hän on, miten päätyi säiliöön, tai kuka hän itse on. Säiliötä valvova tekoäly M.I.L.O. (Mathieu Amalric) vastailee naisen kysymyksiin, mutta ei suostu avaamaan säiliötä ilman siihen vaadittavaa koodia. Nainen yrittää selvittää menneisyytensä salat M.I.L.O:n tarjoamilla johtolangoilla, kuten valokuvilla, videoilla sekä puhelinnumeroilla. Samaan aikaan säiliön jo valmiiksi alhaiset happitasot alenevat hitaasti mutta varmasti. 
Vastaanotto.
"Happi" sai ilmestyessään pääosin myönteiset arvostelut. Elokuvasivusto Rotten Tomatoes ilmoittaa, että 88 prosenttia kriitikoista on arvioinut elokuvan positiivisesti. Sivustolla kehutaan elokuvan onnistuneen klaustrofobista tunnelmaa, Mélanie Laurentin roolisuoritusta sekä Alexandre Ajan ohjausta. 
Elokuvakriitikko Brian Tallerico antoi "Hapelle" kolme ja puoli tähteä neljästä, kehuen Laurentin roolisuoritusta "ällistyttäväksi" ja "yhdeksi vuoden 2021 parhaista näyttelijäsuorituksista". Tallerico tiedostaa elokuvan kumartavan sekä "Haudatun" (2009) että (1968) suuntaan, pitäen tätä kiinnostavana yhdistelmänä. Hän myös pohtii elokuvassa yhteen kietoutuvien surun ja optimismin heijastelevan sitä, mitä ympäri maailmaa paraikaa koetaan koronaviruspandemian seurauksena.
Elokuvalehti "Episodin" kriitikko Jani Svensk antoi puolestaan "Hapelle" kolme tähteä viidestä. Hänen mukaansa elokuvassa nähtävän klaustrofobisen kauhuskenaarion kaltaisia tilanteita "on vuosien saatossa nähty useita, eikä "Happi" erotu joukosta muuten kuin futuristisella tieteismaailmallaan". Svensk kirjoittaa, että keskinkertaisuudestaan huolimatta kyseessä on kuitenkin "tarpeeksi onnistunut kertajännäri, jotta sitä voi suositella lajityypin tai tieteiselokuvien ystäville", ja nostaa elokuvan loppusuoran sen parhaimmaksi osuudeksi.
Progressiivinen allianssi

Progressiivinen allianssi (, lyh. PA) on sosiaalidemokraattisten, demokraattisten ja edistyksellisten poliittisten puolueiden ja yhdistysten kansainväinen yhteistyöjärjestö, joka perustettiin keväällä 2013 Leipzigissa, Saksassa maan sosiaalidemokraattisen puolueen aloitteesta. Allianssi muodostettiin vaihtoehtona Sosialistiselle internationaalille, josta monet ovat sittemmin eronneet ja liittyneet Progressiiviseen allianssiin, jossa on 73 jäsentä ja 28 liitännäiskumppania. Suomen sosialidemokraattinen puolue on allianssin perustajajäsen.
Oskar Guido Tapio Aminoff

Oskar Guido Tapio Aminoff (10. kesäkuuta 1870 Tuusula – 29. tammikuuta 1948 Helsinki) oli suomalainen virka- ja valtiopäivämies.
Aminoffin vanhemmat olivat Adolf Aminoff ja Elsa Matilda Ruskelin ja puoliso Bertha Anna Elisabeth Cronström. Aminoff oli rautatievirkailija, joka työskenteli valtionrautateiden palveluksessa, muun muassa sähköttäjänä Ryttylässä, konttoristina Hausjärvellä ja Keravalla sekä asematarkastajana Hiirolassa, Haukivuorella, Mellilässä 1918–1930 ja viimeksi Rovaniemellä vuoteen 1938 asti. Aminoff oli aatelissäädyssä edustaja valtiopäivillä 1904–1905.
Alexander von Becker

Alexander von Becker (4. tammikuuta 1866 Kangasniemi – 4. tammikuuta 1926 Helsinki) oli suomalainen konsuli ja kauppa-asia- ja valtiopäivämies.
Alexander von Beckerin vanhemmat olivat Frans von Becker ja Olga Alexandrovna Olferieva ja puoliso Irma Elisabeth Nybom. Von Becker toimi muun muassa pankkivirkailijana ja Suomen konsulina Lontoossa ja Yhdysvalloissa, samoin kuin ensimmäisenä itsenäisen Suomen kauppa-asiamiehenä ja Suomen Meijeriyhdistyksen asiamiehenä Isossa-Britanniassa. Ylioppilaaksi von Becker tuli Böökin lyseosta 1877 ja opiskeli lakitiedettä, mutta keskeytti opintonsa. Von Becker kuoli 60-vuotissyntymäpäivänään. Hän oli viiden ensimmäisen vainajan joukossa, jotka tuhkattiin Suomessa, Hietaniemen hautausmaan yhteyteen rakennetussa krematoriossa.
Von Becker oli aatelissäädyssä edustaja valtiopäivillä 1904–1905.
Artur Edvard von Bonsdorff

Artur Edvard von Bonsdorff (23. helmikuuta 1872 Tampere – 30. kesäkuuta 1959 Turku) oli suomalainen lääkäri ja valtiopäivämies.
Von Bonsdorffin vanhemmat olivat piirilääkäri Karl Edvard von Bonsdorff ja Hilda Fredrika Dahl ja puoliso vuodesta 1901 Sophia Wilhelmina (Minna) Lavonius, hovioikeudenneuvos Wilhelm Lavoniuksen tytär. Von Bonsdorff tuli ylioppilaaksi Hämeenlinnan lyseosta 1890, valmistui lääketieteen lisensiaatiksi 1899 ja väitteli lääketieteen ja kiurgian tohtoriksi 1906 aiheesta "Om fractura basis cranii". Toimittuaan ensin lääkärinä useissa eri sairaaloissa hän oli Turun kunnallissairaalan sisätautiosaston ylilääkäri 1908–1938 ja johtaja 1911–1935. Sotasairaalan ylilääkärinä von Bonsdorff toimi 1940. Hän sai professorin arvon 1952. 
Von Bonsdorff oli aatelissäädyssä edustaja valtiopäivillä 1904–1905.
Syvälampi

Syvälampi voi tarkoittaa seuraavia:
Dialogi (veistos)

Dialogi on Kimmo Pyykön julkinen veistos vuodelta 1990. 125-vuotias Kangasalan kunta tilasi veistoksen Pyyköltä. Veistos on sijainnut Kangasala-talon pihassa vuodesta 2014. Aiemmin se oli Ystävyyden puistossa kirkon lounaispuolella.
Veistos kuvaa Napoleonia ja naispuolista airutta. Teokseen kuuluu kaksi penkkiä, joille katsoja voi istahtaa.
Semjon Kirsanov

Semjon Kirsanov (1902 Odessa, Venäjä – 1972 Moskova, Neuvostoliitto) oli neuvostoliittolainen runoilija. Hän kirjoitti vallankumouksen aikaan Majakovski-henkisiä agitointirunoja. Muutettuaan Moskovaan hän esiintyi yhdessä Majakovskin kanssa. Häntä arvosteltiin 1930-luvulla formalismista. Hän piti runoilijuutta käsityöläisammattina, mutta myöhemmin hän saattoi kuitenkin käsitellä runoissaan myös yleisinhimillisiä aiheita.
Suomennetut runot.
Kirsanovin runoja on suomeksi antologiassa "Idän ja lännen runot: valikoima Neuvostoliiton ja Amerikan uutta runoa", suom. ja toim. Markku Lahtela ja Anselm Hollo, Helsinki: Weilin + Göös 1963
Detlef Hofmann

Detlef Hofmann (s. 12. marraskuuta 1963 Karlsruhe) on saksalainen ratameloja. Hofmann edusti Saksaa Atlantan kesäolympialaisissa 1996, joissa hän kuului Saksan kultaa voittaneeseen joukkueeseen 1 000 metrin kajakkinelosessa. Hofmann saavutti kolme maailmanmestaruutta: kajakkinelosen 500 ja 10 000 metrin kilpailuissa Pariisissa 1991 sekä kajakkinelosen 1 000 metrillä Duisburgissa 1995. Hänellä on lisäksi kaksi MM-hopeaa Pariisista 1991 ja Duisburgista 1995.
Satalinnan säätiö

Satalinnan Säätiö perustettiin Satakuntatalon rakentamisen alkaessa vuonna 1950. Säätiö omistaa rakennuksen tontteineen ja hoitaa niiden kunnossapidon, toimii vuokranantajana, sekä tukee Satakuntalaisen Osakunnan opiskelijatoimintaa. Säätiön nimi on viittaus Satalinnan keuhkotautiparantolaan, jonka merkittävä osakkeenomistaja Satakuntalainen Osakunta oli.
Säätiön hallituksessa on puheenjohtaja ja kahdeksan jäsentä. Puheenjohtajana toimii Satakuntalaisen Osakunnan inspehtori, joka on Helsingin yliopiston professori. Varapuheenjohtajana toimii osakunnan kuraattori, joka on yleensä vanhempi opiskelija tai vastavalmistunut. Osakunta asettaa säätiön hallitukseen jäsenistä kuraattorin lisäksi kolme henkilöä. Heidät valitaan kahdeksi vuodeksi kerrallaan ja he tuovat hallituksen pöytään osakuntalaisten ja asukkaiden näkökulmaa. Loput neljä asiantuntijajäsentä hallitus valitsee kymmenen vuoden kausille. Myös heillä on yleensä osakuntataustaa.
Arshad Warsi

Arshad Warsi (s. 19. huhtikuuta 1968 Bombay, Maharashtra, Intia) on intialainen näyttelijä ja televisioesiintyjä, joka esiintyy hindinkielisissä elokuvissa. Hän on voittanut useita palkintoja, mukaan lukien yksi Filmfare Awards -palkinto viidestä ehdokkuudesta, ja hänen on huomioitu näytelleen monipuolisissa elokuvagenreissä.
Marilyn Cotlow

Marilyn Cotlow (10. tammikuuta 1924 Minneapolis – 26. lokakuuta 2024) oli yhdysvaltalainen oopperalaulaja, äänialaltaan sopraano.
Cotlow varttui Los Angelesissa ja opiskeli Hans Clemensin johdolla. Hän lauloi länsirannikon oopperayhtiöissä ennen muuttamistaan New Yorkiin vuonna 1946. Hän loi Lucyn roolin Gian Carlo Menottin "Puhelimessa" vuonna 1947 ja tulkitsi Philenen roolin Metropolitan-oopperan "Mignon"-tuotannossa 1948. Lyhyen Euroopan-uran jälkeen Cotlow opetti laulamista Peabody Institutessa. Lisäksi hän toimi opetustehtävissä Michiganin yliopistossa ja Amerikan katolisessa yliopistossa.
Cotlow oli mukana levyttämässä Menottin oopperaa "Puhelin".
Norman Cordon

Norman Cordon (1904–1964) oli yhdysvaltalainen oopperalaulaja, äänialaltaan bassobaritoni.
Cordon lauloi kolmen vuoden ajan Chicagossa ja kuului sitten vuosina 1936–1945 yhdeksän kauden ajan Metropolitan-oopperan esiintyjistöön. Hän tulkitsi myös San Franciscon oopperassa muiden muassa Giuseppe Verdin, Giacomo Puccinin ja Richard Wagnerin rooleja. Naxos on julkaissut historialliset "Lohengrinin" ja "Rigoletton" äänitykset (1942, 1945), joissa Cordonia kuullaan.
Mary Curtis Verna

Mary Curtis Verna (myös "Curtis-Verna"; o.s. "Curtis"; 9. toukokuuta 1921 Salem, Massachusetts – 4. joulukuuta 2009) oli yhdysvaltalainen oopperalaulaja, äänialaltaan sopraano.
Curtis Verna opiskeli Hollinsin yliopistossa (Virginia) ja Juilliard Schoolissa ennen muuttamista Italiaan, jossa opiskeli Ettore Vernan johdolla. Vernan kanssa hän solmi myöhemmin ensimmäisen avioliittonsa. Milanon Teatro Liricossa tekemänsä debyytin jälkeen Curtis Verna esiintyi sopraanopääosissa maailman johtavissa oopperataloissa. Hän lauloi muun muassa Münchenissä, Wienissä, Monte Carlossa, Lissabonissa, Barcelonassa, Lontoossa, Buenos Airesissa ja eri puolilla Yhdysvaltoja. Ensimmäisen esiintymisensä Yhdysvalloissa Verna teki vuonna 1952, ja Metropolitan-oopperassa hän lauloi vuosina 1957–1966. Roolien joukossa olivat Aida ja Leonora.
Curtis Verna aloitti Washingtonin yliopiston musiikkikoulun laulun laitoksen johtamisen vuonna 1969. Tästä tehtävästä hän jäi eläkkeelle vuonna 1991. Kuollessaan 88-vuotiaana vuonna 2009 hän oli ollut yli neljänkymmenen vuoden ajan naimisissa Giuseppe Basilen kanssa.
Windows Server 2019

Windows Server 2019 on Microsoftin palvelinkäyttöjärjestelmä, joka on osa Windows NT -käyttöjärjestelmäperhettä. Se tuli markkinoille 2. lokakuuta 2018.
Julkaisuversiot.
Microsoft julkaisee Windows Server 2019:sta kolmea pääversiota: Essentials, Standard ja Datacenter.
Kristine

Kristine on naisen etunimi. Se on Kristina-nimen rinnakkaisasu. Lähtömuotona on latinalainen miehennimi "Christianus", joka merkitsee kristittyä.
Digi- ja väestötietoviraston mukaan Suomessa on vuoteen 2023 mennessä tilastoitu 859 Kristine-nimistä henkilöä.
Nimipäivä.
Kristinellä on nimipäivä Norjassa 24. heinäkuuta.
Saarnenjalosoukko

Saarnenjalosoukko ("Agrilus planipennis") on jalokuoriaisten (Buprestidae) heimoon kuuluva kovakuoriaislaji. Aikuinen saarnenjalosoukko on pituudeltaan 8,5–14,0 mm pitkä ja leveydeltään 3,1–3,4 mm leveä. Ulkonäöltään aikuinen saarnenjalosoukko on suurisilmäinen, väriltään metallisen vihreä, ruumis on muodoltaan kapea, selkäpuoli litteä ja vatsapuoli kupera. Lajin toukka on kermanvaalea, litteä, leveä ja jaokkeinen.
Saarnenjalosoukko on alun perin itä-aasialainen laji, joka on levinnyt Pohjois-Amerikkaan ja Moskovan ympäristöön. Pohjois-Amerikassa laji on aiheuttanut mittavia metsätuhoja. Lajia ei toistaiseksi ole esiintynyt Suomessa. Lähin lajihavainto on vuodelta 2020 Pietarista, jonne se on levinnyt todennäköisesti liikenteen, puutavaran tai puuntaimien välityksellä. Saarnenjalosoukko on luokiteltu Suomessa vieraslajiksi ja tarkemmin kasvinterveyslainsäädännössä karanteenituhoojaksi, jotka on luokiteltu vaarallisiksi kasvintuhoojiksi ja löydettäessä niistä on tehtävä ilmoitus Ruokavirastoon. Suomenlinnaan, jossa kasvaa saarnia, on asetettu ansoja lajin torjumiseksi. 
Saarnenjalosoukko elää saarnien rungoilla syöden isäntäpuunsa lehtiä. Lajin naaras munii munat yksitellen kaarnan koloihin, josta toukat kaivautuvat kaarnan alle nilakerrokseen ja kehittyvät rungon sisällä muodostaen mutkittelevia nauhaspagettimaisia toukkakäytäviä koteloituen lopulta rungon sisään puuaineeseen. Saarnenjalosoukon aiheuttama vioitus ilmenee puussa kaarnan halkeiluna, lehtien kellastumisena ja ruskettumisena, oksien kuolemisena ja lisäversoina rungon alaosassa. Saarnenjalosoukko tappaa saarnet hitaasti ja uhkaa saarnensurman ohella saarnien tulevaisuutta Suomessa. 
Isäntäkasvinaan saarnenjalosoukko voi käyttää saarnien ("Fraxinus") lisäksi ainakin japaninjalopähkinää ("Juglans ailantifolia"), mantšurianjalopähkinää ("Juglans mandshurica"), japaninjalavaa ("Ulmus davidiana") ja japaninsiipipähkinää ("Pterocarya rhoifolia").
Saarnenjalosoukon luonnollisiin vihollisiin kuuluu joukko loisia, kuten vainopistiäisiin (Braconidae) kuuluva "Atanycolus cappaerti", rengashukkiin (rengaspistiäiset) ("Cerceris") kuuluva "Cerceris fumipennis", hyppykiilupistiäisiin (Encyrtidae) kuuluva "Oobius agrili", lattapistiäisiin (Bethylidae) kuuluva "Sclerodermus pupariae", vainopistiäisiin (Braconidae) kuuluvat "Spathius agrili", "Spathius depressithorax", "Spathius galinae", "Spathius generosus" ja "Spathius polonicus" sekä hentokiilupistiäisiin (Eulophidae) kuuluva "Tetrastichus planipennisi".
Kultainen Venla 2020

Kultainen Venla 2020 oli järjestyksessään yhdestoista Kultainen Venla -palkintogaala, jossa jaettiin palkintoja vuoden 2020 parhaille suomalaisille televisio-ohjelmille ja niiden tekijöille. Gaala oli tarkoitus järjestää jo tammikuussa 2021, mutta koronaviruspandemian aiheuttamien rajoitusten vuoksi se järjestettiin vasta 28. toukokuuta 2021. Gaala lähetettiin pääosin suorana Nelosella Angel Filmsin studiolta, osa palkintokategorioista oli jaettu jo aiemmin päivällä ja ne esitettiin insertteinä lähetyksessä. Gaalan juonsi Jaana Pelkonen ja musiikkivieraina olivat Stig, Samuli Putro, Ellinoora sekä Mikael Gabriel.
Eniten palkintoja sai komediasarja "Sunnuntailounas", joka palkittiin kolmesti.
Gaalalla oli Nelosella katsojia keskimäärin 435 000.
Voittajat ja ehdokkaat.
Voittajat on listattu ensimmäisenä ja merkitty kaksoisristillä ().
Natasha O’Keeffe

Natasha O'Keeffe (s. 1. joulukuuta 1986 Brighton, Iso-Britannia) on englantilainen näyttelijä, joka on esiintynyt lähinnä televisiossa.
O'Keeffe syntyi Brightonissa, mutta kasvoi Tootingissa, Etelä-Lontoossa. Hän opiskeli näyttelemistä Royal Welsh College of Music &amp; Drama -teatterikoulussa.
Humboldt-yliopiston kirjasto

Humboldt-yliopiston kirjasto (saks. "Universitätsbibliothek der Humboldt-Universität zu Berlin") on tieteellinen kirjasto ja osa Berliinissä sijaitsevaa Humboldt-yliopistoa. Kirjasto on perustettu vuonna 1831. Tätä ennen yliopiston aineistohuolto tapahtui keisarillisen kirjaston välityksellä.
Se on yksi Saksan suurimmista yliopistokirjastoista, vuonna 2011 se oli 2,96 miljoonalla kävijällään Saksan ahkerimmin vierailtu yliopistokirjasto. Kirjastolla on noin 69 000 rekisteröitynyttä käyttäjää ja 12 (tai 11) toimipistettä. Päivittäin kirjastossa käy fyysisesti noin 10 000 käyttäjää; erityisen suosittuja ovat suuret toimipisteet Grimm-Zentrum (pääkirjasto, avattu 2009, 1 028 työskentelypaikkaa, Geschwister-Scholl-Straße 1/3) ja luonnontieteellinen Zweigbibliothek (avattu 2003, 240 työskentelypaikkaa, Rudower Chaussee 26). 
Yliopistokirjaston kokoelmiin kuuluu noin 6 miljoonaa nidettä. Tämän lisäksi käytettävissä on 200 000 e-kirjaa, 16 000 e-sarjajulkaisua sekä 200 tietokantaa ja digitaalista kohdetta. Vuonna 2013 henkilökuntaan kuului 192 työntekijää.
Tulievätetra

Tulievätetra ("Ladigesia roloffi") on alesteihin kuuluva kalalaji. Lajia tavataan uhanalaisena Länsi-Afrikasta. Toisinaan sitä pidetään akvaarioissa.
Koko ja ulkonäkö.
Tulievätetra voi kasvaa suurimmillaan 3–4 cm pitkäksi. Ruumiinmuodoltaan kala on sukkulamainen. Tulievätetran väri on vihertävä ja evät ovat punaiset. Koiraan peräevä on pitempi kuin naaraan. Lajilla on rasvaevä.
Levinneisyys ja elintavat.
Tulievätetraa tavataan Sierra Leonesta ja mahdollisesti Liberiasta. Se elää parvina joissa ja puroissa lähellä pintaa. Laji syö pieniä selkärangattomia eläimiä.
Tulievätetra luokitellaan äärimmäisen uhanalaiseksi. Suurin uhka kannalle on elinympäristön häviäminen ja elinympäristön laadun heikkeneminen.
Saaga-Angelia Raudasoja

Saaga-Angelia Raudasoja (s. 14. lokakuuta 2002) on suomalainen pesäpalloilija. Raudasoja edustaa Superpesiksessä pelaavaa Manse PP:tä. Kaudella 2021 hän pelasi Seinäjoen Maila-Jusseissa. Raudasojan kasvattajaseura on Oulaisten Huima. Hän pelaa sisäpelissä kärkietenijänä. Raudasoja valittiin kaudella 2020 naisten Superpesiksen vuoden tulokkaaksi. 
Kaudella 2022 hänet valittiin ensimmäistä kertaa pesäpallon Itä–Länsi-otteluun Raudasoja valittiin Itä–Länsi-otteluun myös kaudella 2023 , kaudella 2024. ja kaudella 2025.
Kausi 2020 oli Raudasojan ensimmäinen Superpesiksessä. Hän on ennen kauden 2022 alkua pelannut urallaan 43 Superpesiksen runkosarjaottelua kärkietenijänä, tuonut niissä 64 juoksua ja tienannut 189 kärkilyöntipistettä. Urallaan hän on ennen kauden 2022 alkua lyönyt 3 kunnaria ja yhteensä 7 juoksua.
Raudasojan valmentajina toimivat Manu Vartia ja entinen 7-ottelija Tiia Hautala.
Paimen (vuoden 2001 elokuva)

Paimen on Markku Lehmuskallion ja Anastasia Lapsuin ohjaama ja käsikirjoittama suomalainen dokumenttielokuva vuodelta 2001. Elokuva on henkilödokumentti Antwerpenilaisesta lammaspaimenesta Ludo Von Alphenista.
O’Keeffe

O’Keeffe on muun muassa seuraavien henkilöiden sukunimi:
Star Ship (videopeli)

Star Ship on Atarin kehittämä ja julkaisema shoot ’em up, joka on julkaistu vuonna Atari 2600:lle.
Pelin on ohjelmoinut Bob Whitehead.
Peli on käännös Atarin kolikkopelistä "Starship 1" ja se käyttää ensimmäisen persoonan perspektiiviä.
Peli on yksi yhdeksästä Atari 2600:lle saatavasta pelistä konsolin julkaisun yhteydessä.
Josef Kjellgren

Josef Bertil Kjellgren (13. marraskuuta 1907 Mörkö, Ruotsi – 8. huhtikuuta 1948 Tukholma, Ruotsi) oli ruotsalainen kirjailija.
Ennen kirjailijanuraansa Kjellgren työskenteli merillä ja oli mukana ammattiyhdistysliikkeen toiminnassa. Hän aloitti kirjailijana vuonna 1929 ilmestyneessä antologiassa "Fem unga" ja kirjoitti sen jälkeen runoja. Hän sairastui tuberkuloosiin ja menetti liikuntakykynsä, jonka jälkeen hän siirtyi proosaan ja kirjoitti meriaiheista.
Suomennetut teokset.
Kjellgrenin runojen suomennoksia on antologiassa "Viesti mereen: antologia Ruotsin uutta runoutta" (WSOY 1946).
Hyvesignalointi

Hyvesignalointi () on yhteiskunnallisten tai poliittisten mielipiteiden ilmaisemista siinä tarkoituksessa, että kuulijat pitäisivät puhujaa hyvänä ihmisenä. Joskus termiä moraaliposeeraus käytetään samassa merkityksessä.
Käsitettä käytetään väheksyvässä ja halventavassa tarkoituksessa. Sillä vihjataan siihen, että puhujalla olisi salattuja motiiveja, hän olisi tekopyhä, eikä hän aidosti uskoisi asiaan, jota hän julkisesti sanoo tukevansa. Hyvesignaloivia ihmisiä ja yrityksiä on syytetty suosittujen muotivirtausten mukaan hyppäämisestä kuitenkin tarjoten pelkkiä onttoja tuen ilmauksia. Hyvesignaloinnista syytetyn ei katsota tekevän kannattamansa asian eteen välttämättä mitään, vaan hän olettaa sen riittäväksi, että hän vain asemoi itsensä hyveelliselle puolelle.
Hyvesignaloinnista on 2010-luvun puolivälistä alkaen syytetty lukuisia julkisuuden henkilöitä, poliitikkoja ja yrityksiä eri yhteyksissä, kuten Black Lives Matter -liikkeen suhteen. Termiä käyttävät haukkumasanana usein oikeistolaiset, jotka vastustavat poliittista korrektiutta sekä liberaalien moraalisaarnoja esimerkiksi rasismista, seksuaalisesta häirinnästä ja ilmastonmuutoksesta.
Termin keksijäksi on joskus esitetty brittiläistä lehtimiestä James Bartholomew’ta, joka käytti sitä "The Spectator" -lehden artikkelissa vuonna 2015. Termin käytöstä löytyy kuitenkin vanhempiakin esimerkkejä akateemisessa kirjallisuudessa.
Han-na Chang

Han-na Chang (; s. 23. joulukuuta 1982 Soul) on eteläkorealaissyntyinen sellisti ja kapellimestari.
Chang aloitti 3-vuotiaana pianonsoiton, mutta siirtyi selloon 6-vuotiaana. Vuonna 1993 hän muutti perheineen Yhdysvaltoihin. Hän opiskeli Aldo Parisot'n johdolla Juilliard Schoolissa ja sai yksityisopetusta myös Mischa Maiskylta Italiassa. Chang voitti 11-vuotiaana ensipalkinnon viidennessä Rostropovitš-sellokilpailussa (1994) Pariisissa. Hänelle myönnettiin lisäksi nykymusiikin erikoispalkinto, ja hän pääsi Mstislav Rostropovitšin suosioon. Chang teki vuonna 1995 EMI-yhtiölle ensilevytyksensä, jolla hän tulkitsee Pjotr Tšaikovskin ja Camille Saint-Saënsin teoksia Rostropovitšin johtaessa Lontoon sinfoniaorkesteria. Hän pääsi esiintymään keskeisten sinfoniaorkesterien kanssa ja jatkoi levytysuraansa EMI:lle eksklusiivisella levytyssopimuksella. Levytykset ovat tuoneet Changille monia palkintoja.
Orkesterinjohtoa Chang opiskeli James DePreistin johdolla. Ensiesiintymisensä kapellimestarina hän teki vuonna 2007 Etelä-Koreassa. Hän on suorittanut musiikkiopintojensa ohella tutkinnon Harvardin yliopistossa pääaineenaan filosofia. Chang toimi vuodesta 2013 Trondheimin sinfoniaorkesterin päävierailijana ennen pääsemistä sen ensimmäiseksi naispuoliseksi pääkapellimestariksi ja taiteelliseksi johtajaksi vuonna 2017. Vierailevana kapellimestarina hän on johtanut orkestereita eri puolilla maailmaa.
Chang on toiminut Korean Punaisen Ristin kiertävänä hyväntahdonlähettiläänä.
Gastrektomia

Gastrektomia on leikkaus, jossa poistetaan mahalaukku tai sen osa. Gastrektomiaa käytetään mahasyövän parantamiseen tähtäävässä hoidossa. Mikäli kasvain sijaitsee etäämmällä mahalaukun keskiosasta, mahalaukun osittaispoisto saattaa olla riittävä toimenpide.
Koko mahalaukun poistamisen yhteydessä ruokatorvi yhdistetään ohutsuoleen syömisen ja nielemisen mahdollistamiseksi toimenpiteen jälkeen. Myös osittaisessa gastrektomiassa saatetaan poistaa muiden elinten osia, jotka sijaitsevat lähellä kasvainta. B12-vitamiinikorvaushoito tarvitaan gastrektomian jälkeen. Mahasyövän lisäksi gastrektomiaa on käytetty verta vuotavien mahahaavojen, mahalaukun seinämän puhkeaman ja polyyppien hoidossa. Ennakoivaa gastrektomiaa on suositettu henkilöille, joilla on mahasyövälle altistava CDH1-geenin mutaatio. 
Ensimmäisen onnistuneen osittaisen gastrektomian toteutti Theodor Billroth klinikallaan Wienissä 29. tammikuuta 1881.
Afrikankarvatonkoira

Afrikankarvatonkoira on afrikkalainen koirarotu, joka saattaa olla kuollut sukupuuttoon.
Ulkonäkö.
Afrikankarvattomankoiran korvat ovat pitkät, pystyt ja lepakkomaiset. Kuten usein muillakin karvattomilla koirilla, silläkin esiintyy puutteellista hampaistoa. Desmond Morris epäilee, että Lontoon eläintarhassa olleet yksilöt, joiden perusteella puutteellinen hampaisto huomattiin, eivät edustaneet koko rodun tilannetta – hänestä puutteellisen hampaiston omaava koira ei olisi voinut mitenkään selvitä puolivillinä Afrikan ankaran luonnon keskellä. Hänen mukaansa rodusta saattoi olla jopa erillisiä variaatioita: yhdenlainen vahvalla ja toinen puutteellisella hampaistolla.
Rotu on erään asiantuntijan mukaan karvaton lukuun ottamatta pientä töyhtöä päässä ja hännässä. Varhaisissa valokuvissa esiintyvillä yksilöillä ei kuitenkaan näy minkäänlaista karvoitusta, vaan ne ovat paljaita päätä myöten ja häntäkin on karvaton "rotanhäntä". Samainen asiantuntija mainitsee värityksen olevan hiekka, mutta Hertfordshiren eläintieteellisessä museossa säilytettävä muumioitu yksilö on väriltään tumma pienin vaalein merkein.
Luonne ja käyttäytyminen.
Rotu on nopealiikkeinen. Sillä on lyhyt ja terävä haukku. Metsästyksen lisäksi sitä käytetään seurakoirana.
Alkuperä.
Afrikankarvatontakoiraa kuvaillaan puolivilliksi: se ei elä karjankasvattajien luona, vaan pikemminkin seuraa heitä. He käyttävät sitä toisinaan metsästykseen. Ensimmäiset kolme Euroopassa tunnettua yksilöä tuotiin Lontoon eläintarhaan vuonna 1833, ja ne nimettiin virheellisesti ”egyptinkarvattomiksikoiriksi”. 
Rotu on erittäin harvinainen, toisten mielestä mahdollisesti sukupuuttoon kuollut. Koska koko Afrikan mantereen laajuista selvitystä ei ole tehty, Desmond Morris kuitenkin uskoo, ettei sukupuutosta voida olla varmoja.
Etymologia.
Rotu tunnetaan toisinaan nimillä afrikanhiekkakoira, zulujenhiekkakoira ja abyssinianhiekkaterreri. Aiemmin sitä kutsuttiin myös egyptinkarvattomaksikoiraksi, mutta tämä aiheutti sekaannusta sukupuuttoon kuolleen samannimisen vaikkakin selkeästi erillisen rodun kanssa.
Carola Hakola

Carola Hakola (s. 24. elokuuta 2002) on suomalainen näyttelijä ja sosiaalisen median sisällöntuottaja. Hakola näyttelee pääosaa kesäkuussa 2021 julkaistun "Häräntappoaseen" uudessa versiossa. Hän on aktiivinen TikTok-sovelluksessa, jossa hänellä on yli 134 000 seuraajaa.
Hakola on kotoisin Tampereelta. Hän on valmistunut Tampereen yhteiskoulun lukiosta.
Zandenkoira

Zandenkoira on keskiafrikkalainen koirarotu.
Ulkonäkö.
Zandenkoira on pieni ja muistuttaa koirasutta. Korvat ovat suuret ja pystyt. Häntä on lyhyt ja saparomaisesti kiertynyt ("korkkiruuvihäntä"). Karvapeite on lyhyt ja sileä. Väritys on tavallisesti kellertävänruskea, ja usein niskassa on valkoinen raita.
Luonne ja käyttäytyminen.
Rotu on hiljainen, jopa mykäksikin kuvailtu.
Alkuperä.
Zandenkoira on saanut nimensä sitä kasvattavalta heimolta. Kairossa eläneet eurooppalaiset hankkivat joitain yksilöitä ja lähettivät ne Englantiin vuonna 1925. Myös vuoden 1934 Geneven näyttelyssä nähtiin muutama rodunedustaja.
Zandejen naapuriheimolla mangbetuilla on samantyyppinen koira, ns. "mangbetunkoira", joka kuuluu kuitenkin käytännössä samaan rotuun. Rotu on erittäin suurella todennäköisyydellä läheistä sukua basenjille.
Oppositio (shakki)

 
Oppositio tarkoittaa shakissa tilannetta, jossa kuninkaiden väliin jää pariton määrä ruutuja oman siirron jälkeen. Lähioppositiossa kuninkaiden välissä on yksi ruutu, kauko-oppositiossa kolme tai viisi ruutua. Oppositio pätee myös diagonaalisesti.
Oppositiotilanne esiintyy yleisimmin sotilasloppupelissä, jolloin upseereja ei enää ole laudalla. Oppositio hyödyntää sitä sääntöä, että shakissa on pakko siirtää omalla siirtovuorollaan. Jos siirtovuorossa oleva pelaaja on siirtopakossa, eli hänellä on vain omaa asemaa huonontavia siirtoja, hän saattaa joutua luopumaan oppositiosta väistämällä kuninkaallaan huonompaan ruutuun. Tämän jälkeen hänen vastustajansa saa uuden opposition edullisemmassa asemassa. Ilman oppositiota voittaminen sotilasloppupeleissä ei ole monissa tilanteissa lainkaan mahdollista.
Vladimir Alekno

Vladimir Romanovitš Alekno (, s. 4. tammikuuta 1966) oli venäläinen eräs kaikkien aikojen menestyneimmistä lentopallovalmentajista.
Alekno lentopalloura alkoi vuonna 1984 SKA Minskissä. Alekno valmensi Venäjän lentopallojoukkueita vuosina 2007-2008 ja 2011-2012. Hänen johdollaan venäläiset pelaajat voittivat kultamitalin vuonna 2012 ja pronssimitalin vuonna 2008 kesäolympialaisissa. Lisäksi he voittivat World League ja World Cup, molemmat kertaa vuonna 2011.
Jacob-und-Wilhelm-Grimm-Zentrum

Jacob-und-Wilhelm-Grimm-Zentrum on Humboldt-yliopiston rakennus Berliinissä, Mitten kaupunginosassa. Rakennuksessa sijaitsee Humboldt-yliopiston kirjaston pääkirjasto sekä tietokone- ja mediapalvelut ("Computer- und Medienservice"). Grimmin veljeksien mukaan nimetty rakennus avattiin 12. lokakuuta 2009.
Pääkirjaston kokoelma sisältää noin neljä miljoonaa nidettä, mikä tekee siitä yhden saksankielisen alueen kirjastojen suurimmista yhtenäisistä avokokoelmista. Nykyisiin kokoelmiin kuuluu vanhan pääkirjaston kokoelman lisäksi myös kahdentoista entisen alakohtaisen sivukirjaston kokoelmat, jotka kattavat humanistiset tieteet, yhteiskuntatieteet sekä taloustieteen.
Medeljan

Medeljan () on sukupuuttoon kuollut venäläinen koirarotu.
Ulkonäkö.
Medeljan oli erittäin kookas: pentujen sanottiin olleen tanskandoggin ja aikuisten vasikan luokkaa.
Luonne ja käyttäytyminen.
Rodulla oli hurja luonne ja jopa yksittäinen yksilö kykeni tappamaan ihmisen. Jopa pentujen tiedetään raadelleen 9-vuotiaan pojan alle minuutissa.
Alkuperä.
Rotua kuvailtiin alkuperäisten sotakoirien jälkeläiseksi. Venäjän viimeinen tsaari harrasti rotua, ja aatelisto käytti sitä karhun metsästykseen. Se työskenteli niin kesäisin kuin talvisinkin karhuja vastaan. Venäjän vallankumouksen myötä kaikki jäljellä olleet yksilöt kuitenkin tapettiin.
Changing Times and Movements

Changing Times and Movements – Live in Finland and Sweden 1970–1971 on suomalaisen Tasavallan Presidentti -yhtyeen 9. huhtikuuta 2021 julkaistu livealbumi. Sen materiaali koostuu konserttitaltioinneista Ruisrockista ja Tukholman Skeppsholmen-festivaalilta vuodelta 1970 sekä vuoden 1971 Yleisradion Poppop-konsertista Lappeenrannassa.
Albumi sisältää Tasavallan Presidentin tunnettujen kappaleiden lisäksi kuusi sellaista kappaletta, jota Tasavallan Presidentti ei koskaan levyttänyt. Ne ovat solisti Frank Robsonin kirjoittama ”Going Back”, Kirkan levyttämät ”Whirlwind Nightmare”, ”The Old Woman” ja ”Gigolo”, Blodwyn Pig -cover ”Ain’t Ya Coming Home, Babe” sekä kitaristi Jukka Tolosen myöhemmin soololevyllään "Summer Games" julkaisema ”Impressions of India”.
"Changing Times and Movements" nousi Suomessa albumilistan sijalle 40 ja fyysisen albumilistan sijalle neljä.
Kappaleet.
Levy 1.
 A-puoli
 B-puoli 
Levy 2.
 A-puoli 
 B-puoli
Lothar von Trotha

Adrian Dietrich Lothar von Trotha (3. heinäkuuta 1848 Magdeburg – 31. maaliskuuta 1920 Bonn) oli saksalainen kenraali, joka toimi vuosina 1904–1905 Saksan Lounais-Afrikan (nykyisen Namibian) kuvernöörinä. Hererojen ja namojen kansanmurha suoritettiin hänen määräyksestään.
Ura.
Trotha syntyi aatelisen upseerin perheeseen. Hän aloitti sotilasuransa Preussin armeijassa vuonna 1865 ja osallistui nuorena upseerina Preussin–Itävallan sotaan sekä Saksan–Ranskan sotaan, jonka aikana hän sai 2. luokan rautaristin. Trotha oli vuosina 1894–1897 Saksan Itä-Afrikkaan (nyk. Tansania) sijoitettujen joukkojen ("schutztruppe") komentajana ja samalla Saksan Itä-Afrikan kuvernöörin sijaisena. Hänellä oli keskeinen rooli vuoden 1896 hehejen kapinan kukistamisessa, jossa julmuuksia ei kaihdettu. Trotha osallistui vuonna 1900 jalkaväkiprikaatin komentajana Kiinan boksarikapinan kukistamiseen. Hänet ylennettiin 1866 luutnantiksi, 1873 yliluutnantiksi, 1877 kapteeniksi, 1888 majuriksi, 1894 everstiluutnantiksi, 1899 kenraalimajuriksi ja 1903 kenraaliluutnantiksi.
Saksan Lounais-Afrikassa puhkesi vuoden 1904 alussa hererojen kapina, jota paikallinen kuvernööri Theodor Leutwein ei kyennyt kukistamaan. Trotha nimitettiin 3. toukokuuta 1904 Leutweinin tilalle Saksan Lounais-Afrikan siirtoarmeijan ylipäälliköksi. Trothan saapuessa maahan 11. kesäkuuta Samuel Mahareron johtamat hererot olivat vetäytyneet syrjäseudulle. Trothasta tuli 28. heinäkuuta myös Saksan Lounais-Afrikan kuvernööri. Alivoimastaan huolimatta hän löi hererot Waterbergin taistelussa 11. elokuuta. Kiinni saatuja hereroita teloitettiin joukoittain, joten koko hererokansa pakeni saksalaisten kostoa Omaheken (Kalaharin) autiomaahan. Trotha antoi 2. lokakuuta 1904 Ozombu Zovindimbassa niin sanotun tuhoamiskäskyn ("vernichtungsbefehl"), jonka mukaan jokainen herero tuli surmata, mukaan lukien naiset ja lapset. Autiomaa saarrettiin sotilasvartioilla, jotta hererot eivät voisi poistua sieltä. Lisäksi vesilähteitä myrkytettiin. Pääosa autiomaassa olleista hereroista nääntyi kuoliaaksi. Keisari Vilhelm II kumosi tuhoamiskäskyn valtakunnankansleri Bernhard von Bülowin vaatimuksesta tammikuussa 1905, minkä jälkeen hereroja alettiin vuorostaan vangita julmille keskitysleireille.
Trotha kukisti samaan aikaan myös lokakuussa 1904 puhjenneen namojen kapinan. Myös namoja suljettiin keskitysleireille, erityisesti Lüderitzin lähelle perustetulle Shark Islandin leirille. Trotha kutsuttiin takaisin Saksaan marraskuussa 1905 ja hän vetäytyi palveluksesta seuraavana vuonna. Hän sai vielä ylennyksen jalkaväenkenraaliksi. Konflikti ja keskitysleirien käyttö jatkuivat Saksan Lounais-Afrikassa vuoteen 1907. Hereroista kuoli vuosina 1904–1907 noin 75 prosenttia ja namoista 50 prosenttia, mitä on pidetty yhtenä nykyajan tuhoisimmista kansanmurhista.
Lo Stato Sociale

Lo Stato Sociale on italialainen, indietyyppistä poppia ja rockia soittava yhtye, joka on perustettu vuonna 2009. Yhtyeen perustivat Alberto Cazzola, Lodovico Guenzi ja Alberto Guidetti, jotka kaikki kolme olivat siihen aikaan töissä bolognalaisella radiokanavalla. Vuonna 2011 yhtyeeseen liittyivät vielä Enrico Roberto ja Francesco Draicchio, minkä jälkeen yhtye on ollut viisijäseninen.
Yhtyeen ensimmäinen julkaisu on vuonna 2010 julkaistu EP-levy "Welfare pop". Ensimmäisen studioalbuminsa ("Turisti della democrazia") yhtye julkaisi vuonna 2012. Kaiken kaikkiaan yhtye on julkaissut vuoden 2021 loppuun mennessä kolme studioalbumia, seitsemän EP-levyä sekä useita singlejä.
Vuonna 2018 yhtye osallistui San Remon musiikkifestivaaleille kappaleella "Una vita in vacanza" (suom. Elämä lomalla), joka sijoittui toiseksi. Vuonna 2021 yhtye osallistui toista kertaa San Remon musiikkifestivaaleille ja heidän kappaleensa "Combat pop" (suom. Kamppailupop) sijoittui 13:nneksi.
Sosialistinen liike integraatiolle

Sosialistinen liike integraatiolle () on sosiaalidemokraattinen puolue Albaniassa.
Nopea antigeenitesti

 
Antigeenipikatesti (RAT) eli pikatesti on vieritestaukseen soveltuva diagnostinen pikatesti, joka osoittaa suoraan antigeenin läsnäolon tai puuttumisen. Sitä käytetään yleisesti SARS-CoV-2:n, COVID-19-sairautta aiheuttavan viruksen, osoittamiseen. Pikatestit ovat eräänlaisia sivuvirtaustestejä, jotka havaitsevat proteiineja, mikä erottaa ne muista lääketieteellisistä testeistä, jotka havaitsevat vasta-aineita (vasta-ainetestit) tai nukleiinihappoja (nukleiinihappotestit), joko laboratorio- tai vieritestityypeistä. Pikatestit antavat tuloksen yleensä 5-30 minuutissa, ne vaativat vain vähän koulutusta tai infrastruktuuria ja niillä on huomattavia kustannusetuja.
Käyttö.
Yleisiä esimerkkejä RAT- tai RADT-testeistä ovat:
COVID-19-antigeenipikatestit.
COVID-19-antigeenin pikatestit ovat yksi näiden testien hyödyllisimmistä sovelluksista. Niitä kutsutaan usein lateraalivirtaustesteiksi, ja ne ovat tuoneet maailman hallituksille useita etuja. Ne on nopea ottaa käyttöön vähäisellä koulutuksella, ne tarjoavat merkittäviä kustannusetuja, koska ne maksavat murto-osan nykyisistä RT-PCR-testauksista ja antavat käyttäjille tuloksen 5-30 minuutissa. Antigeenipikatestit ovat löytäneet parhaan käyttökohteensa osana massatestausta tai väestön laajuisia seulontamenetelmiä. Ne ovat menestyksekkäitä näissä lähestymistavoissa, koska edellä mainittujen etujen lisäksi ne tunnistavat henkilöt, jotka ovat kaikkein tartuntavaarallisimpia ja jotka voivat mahdollisesti levittää virusta suureen määrään muita ihmisiä. Tämä eroaa hieman muista COVID-19:n muodoista, kuten RT-PCR:stä, joita pidetään yleisesti hyödyllisinä testeinä yksilöille.
Tieteellinen perusta ja taustalla oleva biologia.
Antigeenitestit ja vasta-ainetestit ovat usein jonkinlaisia immunomäärityksiä, kuten testitestejä tai fluoresenssi-immunomäärityksiä, mutta RAT on immunokromatografinen määritys, joka antaa visuaalisia tuloksia, jotka voidaan nähdä paljain silmin. Sitä pidetään laadullisena, mutta RDT-testaukseen perehtynyt henkilö voi helposti määrittää tulokset määrällisesti. Koska kyseessä on seulontatesti, jos testin herkkyys ja spesifisyys ovat suhteellisen alhaiset, tuloksia olisi arvioitava varmistavien testien, kuten PCR-testin tai western blot -testin, perusteella.
Yksi antigeenitestin luontainen etu verrattuna vasta-ainetesteihin (kuten vasta-aineita havaitseviin HIV-pikatesteihin) on se, että immuunijärjestelmällä voi kestää aikaa kehittää vasta-aineita infektion alettua, mutta vieras antigeeni on läsnä heti. Vaikka kaikissa diagnostisissa testeissä voi olla vääriä negatiivisia tuloksia, tämä latenssiaika voi avata erityisen laajan mahdollisuuden väärien negatiivisten tulosten syntymiseen vasta-ainetesteissä, vaikka yksityiskohdat riippuvat siitä, mistä taudista ja mistä testistä on kyse.
Samuel Maharero

Samuel Maharero (noin 1856 – 1923) oli nykyisessä Namibiassa elänyt hererojen päällikkö, joka johti hererojen epäonnista kapinaa Saksan siirtomaavaltaa vastaan vuonna 1904. Tapahtumat johtivat hererojen kansanmurhaan.
Samuel Mahareron isä oli hererojen ylin päällikkö Maharero. Samuel Maharero kävi saksalaista lähetyskoulua Otjimbingwessa. Hänestä tuli isänsä vallanperijä, kun hänen vanhempi veljensä kaatui sodassa namoja vastaan. Hererojen maat joutuivat vuonna 1885 Saksan siirtomaavallan alaisuuteen ja niistä tuli osa Saksan Lounais-Afrikkaa. Maharerosta tuli hererojen päällikkö isänsä kuoltua vuonna 1890, ja hän jatkoi aluksi sotaa namoja vastaan. Hän pyrki myös sopuun saksalaisten kanssa luovuttamalla näille hererojen itäisiä alueita ja sallimalla saksalaisten joukkojen sijoittamisen hererojen pääkaupunkiin Okahandjaan. Kun saksalaisten uudisasukkaiden tunkeutuminen hererojen maille ei loppunut, Maharero päätti liittoutua namojen kanssa saksalaisia vastaan.
Hererot piirittivät 12. tammikuuta 1904 Okahandjan saksalaisen varuskunnan, mistä kapina levisi pian muualle. Maharero määräsi hererot hyökkäämään saksalaisia sotilaita ja miespuolisia uudisasukkaita vastaan, mutta säästämään naiset ja lapset, mitä ei kaikissa tapauksissa noudatettu. Hän kannusti muita Afrikan kansoja liittymään mukaan taisteluun. Hererot menestyivät aluksi kahdessa taistelussa saksalaisia vastaan ja pakottivat kuvernööri Theodor Leutweinin joukot perääntymään. Lopulta Maharero kuitenkin kärsi ratkaisevan tappion kenraali Lothar von Trothan armeijalle 11. elokuuta 1904 käydyssä Waterbergin taistelussa. Maharero onnistui pakenemaan 1 500 miehen kanssa brittiläiseen Betšuanamaahan, mutta pääosa hereroista jäi saarroksiin Kalaharin autiomaahan Trothan aloittaessa kostotoimena koko kansan järjestelmällisen surmaamisen ja näännyttämisen. Vuoteen 1907 mennessä noin kolme neljäsosaa hereroista oli tapettu. Maharero kuoli maanpaossa Betšuanamaassa vuonna 1923.
Maharero on yksi Windhoekin lähelle vuonna 2002 valmistuneessa sankarimuistomerkissä muistetuista Namibian yhdeksästä historiallisesta kansallissankarista.
Ankkurisijoittaja

Ankkurisijoittaja on suuri ja tunnettu sijoittaja, esimerkiksi instituutiosijoittaja tai muu suursijoittaja, joka sitoutuu etukäteen merkitsemään osakkeita listautumisannissa. Vastineeksi se edellyttää yleensä saavansa annissa tietyn vähimmäismäärän osakkeita. Sijoittajille voi olla muitakin ehtoja. Myös uusilla rahastoilla voi olla ankkurisijoittajia.
Ankkurisijoittajia käytetään varmistamaan listautumisen onnistuminen. Ankkurisijoittajien käyttö listautumisessa voi herättää kritiikkiä, sillä jos ankkurisijoittajien osuus annista on poikkeuksellisen suuri, anti voi jäädä pieneksi ja se ylimerkitään.
Laskeutuvat linnut

Laskeutuvat linnut on Mauno Juvosen veistos vuodelta 1977. Veistos sijaitsee suihkulähteessä Kangasalan keskustassa Osuuspankin edessä. Teoksen kolme lintua kuvaavat syntyperäisiä kangasalalaisia, Karjalasta sodan takia muuttaneita siirtolaisia ja 1970-luvulla maalta kaupunkeihin muuttaneita.